अकादमी में खेल एवं युवा कल्याण विभाग का जिला स्तरीय युवा उत्सव आज
उज्जैन | खेल एवं युवा कल्याण विभाग की ओर से कालिदास अकादमी में मंगलवार से दो दिनी युवा उत्सव का आयोजन किया जाएगा। मंगलवार को जिला स्तरीय एवं बुधवार को संभाग स्तरीय युवा उत्सव का आयोजन किया जाएगा। इसमें विभिन्न विधाओं में प्रतिभा दिखाने के लिए जिले आैर संभाग के कलाकार भाग लेंगे। जिला खेल एवं युवा कल्याण अधिकारी रीना चौहान ने बताया लोकनृत्य, लोकगीत, एकांकी नाटक, शास्त्रीय संगीत हिंदुस्तानी, सितार, तबला, बांसुरी, वीणा, मृदंग, हारमोनियम, गिटार, मणिपुरी, ओडिसी, कथक, भरतनाट्यम, वक्तृत्व कला आदि में 15 से 35 वर्ष के प्रतिभागी भाग ले सकेंगे। जिला स्तरीय युवा उत्सव में चयनित प्रतिभागियों को ही संभाग स्तरीय युवा उत्सव में शामिल किया जाएगा। संभाग स्तरीय युवा उत्सव में चयनित प्रतिभागियों को भोपाल में होने वाले राज्य स्तरीय युवा उत्सव में शामिल होने का मौका मिलेगा। जिला स्तरीय युवा उत्सव में भाग लेने के इच्छुक प्रतिभागी मंगलवार सुबह 9 बजे कालिदास अकादमी में ही अपने फॉर्म जमा कर सकेंगे।
hin_Deva hin_Deva